《长相思慢 和片玉词》
清代·邹祗谟

南浦依依，西墙漠漠，好梦初透兰旌。香珍窃去，药重偷来，易喜易恨多惊。

午睡初醒。早空房帘影，飞动初萤。罗袜痕轻。蹈香阶、猧吠疑听。

从别后良宵，长自低巾掩袖，懊恼多情。秋河不动，暮雨难期，孤负双成。

金猊火尽，剩篆烟、一缕孤萦。便浅嫌密妒，囗囗囗囗，难忘嘉盟。

作者简介：清初江南武进人，字吁士，号程村。顺治十五年进士。与陈维崧、黄永、董以宁号毗陵四子。记忆力特强，古今人爵里姓氏、世次年谱，无不悉记。见魏禧兄弟古文，大为赞赏，逢人辄称道，宁都三魏由此知名。有《远志斋集》。